EUROPOS PARLAMENTO IR TARYBOS REGLAMENTAS (EB) Nr. 1365/2006
2006 m. rugsėjo 6 d.
dėl krovinių vežimo vidaus vandenų keliais statistikos ir panaikinantis Tarybos direktyvą 80/1119/EEB
EUROPOS PARLAMENTAS IR EUROPOS SĄJUNGOS TARYBA,
atsižvelgdami į Europos bendrijos steigimo sutartį, ypač į jos 285 straipsnio 1 dalį,
atsižvelgdami į Komisijos pasiūlymą,
laikydamiesi Sutarties 251 straipsnyje nustatytos tvarkos (1),
kadangi:
(1)
Vidaus vandenų keliai yra svarbi Bendrijos transporto tinklų dalis, o vienas iš bendros transporto politikos tikslų - skatinti vidaus vandenų transportą, kaip aprašyta Komisijos Baltojoje knygoje „Europos transporto politika 2010 m.: laikas nuspręsti“, tiek dėl ekonominio efektyvumo, tiek siekiant mažinti energijos sąnaudas bei transporto poveikį aplinkai.
(2)
Krovinių vežimo vidaus vandenų keliais statistika Komisijai reikalinga tam, kad ji galėtų stebėti ir rengti bendrą transporto politiką bei su regionų politika ir transeuropiniais tinklais susijusius transporto aspektus.
(3)
Statistiniai duomenys apie vidaus vandenų transportą renkami pagal 1980 m. lapkričio 17 d. Tarybos direktyvą 80/1119/EEB dėl krovinių vežimo vidaus vandenų keliais statistinių ataskaitų (2), kuri nebeatitinka dabartinių poreikių šioje srityje. Todėl reikia tą direktyvą pakeisti nauju dokumentu, kuris praplėstų jos taikymo sritį ir pagerintų jos efektyvumą.
(4)
Todėl Direktyva 80/1119/EEB turėtų būti panaikinta.
(5)
Bendrijos statistiniai duomenys apie visas transporto rūšis turi būti renkami remiantis bendromis sąvokomis ir bendrais standartais, kad transporto rūšis būtų galima kiek įmanoma geriau palyginti.
(6)
Vidaus vandenų transportas egzistuoja ne visose valstybėse narėse, todėl šis reglamentas taikomas tik toms valstybėms narėms, kuriose ši transporto rūšis egzistuoja.
(7)
Kadangi šio reglamento tikslo, t. y. bendrų statistikos standartų, leisiančių teikti suderintus duomenis, sukūrimo, valstybės narės negali deramai pasiekti ir kadangi to tikslo būtų geriau siekti Bendrijos lygmeniu, Bendrija gali patvirtinti priemones, laikydamasi Sutarties 5 straipsnyje numatyto subsidiarumo principo. Pagal tame straipsnyje nustatytą proporcingumo principą šiuo reglamentu neviršijama to, kas būtina nurodytam tikslui pasiekti.
(8)
1997 m. vasario 17 d. Tarybos reglamente (EB) Nr. 322/97 dėl Bendrijos statistikos (3) pateikiama rekomenduojama šiuo reglamentu įvestų nuostatų sistema.
(9)
Šiam reglamentui įgyvendinti būtinas priemones reikėtų priimti pagal 1999 m. birželio 28 d. Tarybos sprendimą 1999/468/EB, nustatantį Komisijos naudojimosi jai suteiktais įgyvendinimo įgaliojimais tvarką (4).
(10)
Buvo konsultuojamasi su Statistikos programų komitetu, įsteigtu Tarybos sprendimu 89/382/EEB, Euratomas (5), kaip tai numatyta to sprendimo 3 straipsnyje,
PRIĖMĖ ŠĮ REGLAMENTĄ:
1 straipsnis
Objektas
Šiuo reglamentu nustatomos bendros Bendrijos statistinių duomenų apie vidaus vandenų transportą taisyklės.
2 straipsnis
Taikymo sritis
1. Valstybės narės perduoda Komisijai (Eurostatui) duomenis, susijusius su vidaus vandenų transportu jų nacionalinėje teritorijoje.
2. Valstybės narės, kurių nacionalinio, tarptautinio arba tranzitinio krovinių vežimo vidaus vandenų keliais apimtis viršija vieną milijoną tonų per metus, pateikia 4 straipsnio 1 dalyje nurodytus duomenis.
3. Nukrypstant nuo 2 dalies, valstybės narės, kuriose nėra tarptautinio arba tranzitinio vidaus vandenų vežimo, tačiau kurių nacionalinio krovinių vežimo vidaus vandenų keliais apimtis viršija vieną milijoną tonų, pateikia 4 straipsnio 2 dalyje nurodytus duomenis.
4. Šis reglamentas netaikomas:
a)
krovinių vežimui laivais, kurių dedveitas yra mažesnis kaip 50 tonų;
b)
laivams, pirmiausia skirtiems vežti keleivius;
c)
laivams, naudojamiems kaip keltai;
d)
laivams, kuriuos uosto administracija ir valstybinės valdžios institucijos naudoja tik nekomerciniais tikslais;
e)
laivams, naudojamiems tik bunkeravimui ar sandėliavimui;
f)
laivams, nenaudojamiems kroviniams vežti, pavyzdžiui, žvejybiniams laivams, gilintuvams (dragoms), plaukiojančioms dirbtuvėms, gyventi pritaikytiems laivams ir pramoginiams laivams.
3 straipsnis
Sąvokų apibrėžimai
Šiame reglamente naudojami tokie sąvokų apibrėžimai:
a)
„laivybai tinkamas vandenų kelias“ - tai vandens ruožas, nesantis jūros dalimi, kuriuo gali plaukioti įprastai pakrauti ne mažesnės kaip 50 tonų keliamosios galios laivai. Šis terminas apima laivybai tinkamas upes ir laivybai tinkamus ežerus bei kanalus;
b)
„vidaus vandenų laivas“ - tai plaukiojantis laivas, sukonstruotas vežti krovinius arba skirtas viešajam keleivių vežimui laivybai tinkamais vidaus vandenų keliais;
c)
„laivo registravimo valstybė“ - tai valstybė, kurioje vidaus vandenų laivas įregistruotas.
4 straipsnis
Duomenų rinkimas
1. Duomenys renkami pagal A ir D prieduose esančias lenteles.
2. 2 straipsnio 3 dalyje numatytu atveju duomenys renkami pagal E priede esančią lentelę.
3. Šiame reglamente kroviniai klasifikuojami pagal F priedą.
5 straipsnis
Duomenų perdavimas
1. Pirmasis stebėjimo laikotarpis prasideda 2007 m. sausio 1 d. Duomenys perduodami kiek galima greičiau, bet ne vėliau kaip po penkių mėnesių nuo atitinkamo stebėjimo laikotarpio pabaigos.
2. Per pirmus trejus šio reglamento taikymo metus 1 dalyje numatytas duomenims perduoti skirtas laikas gali būti pratęstas laikantis 10 straipsnio 2 dalyje nustatytos tvarkos. Maksimalus duomenims perduoti skirtas laikas, įskaitant suteiktą pratęsimą, negali viršyti aštuonių mėnesių.
Duomenims perduoti skirto laiko pratęsimai yra numatyti G priede.
6 straipsnis
Platinimas
Bendrijos statistika, paremta 4 straipsnyje nurodytais duomenimis, platinama panašiu dažnumu, koks nustatytas valstybių narių duomenų perdavimui.
7 straipsnis
Duomenų kokybė
1. Komisija (Eurostatas), laikydamasis 10 straipsnio 2 dalyje nustatytos tvarkos, parengia ir paskelbia metodologinius reikalavimus ir kriterijus, skirtus užtikrinti surinktų duomenų kokybę.
2. Valstybės narės imasi visų būtinų priemonių, kad būtų užtikrinta perduodamų duomenų kokybė.
3. Komisija (Eurostatas) įvertina perduotų duomenų kokybę. Valstybės narės Komisijai (Eurostatui) pateikia ataskaitą, kurioje nurodoma tokia informacija ir duomenys, kurių ji gali paprašyti siekdama patikrinti perduotų duomenų kokybę.
8 straipsnis
Įgyvendinimo ataskaita
Iki 2009 m. spalio 15 d. ir pasikonsultavusi su Statistikos programų komitetu, Komisija Europos Parlamentui ir Tarybai pateikia ataskaitą apie šio reglamento įgyvendinimą. Visų pirma toje ataskaitoje turi būti:
a)
įvertinama pateiktos statistikos nauda Bendrijai, valstybėms narėms ir duomenų pateikėjams bei naudotojams, atsižvelgiant į išlaidas;
b)
įvertinama pateiktos statistikos kokybė;
c)
nustatomos sritys, kuriose, remiantis gautais rezultatais, galimi patobulinimai ir pakeitimai.
9 straipsnis
Įgyvendinimo priemonės
Šio reglamento įgyvendinimo priemonės, įskaitant priemones, skirtas atsižvelgti į ekonomines ir technines tendencijas, nustatomos laikantis 10 straipsnio 2 dalyje nustatytos tvarkos. Šios priemonės yra susijusios su:
a)
vidaus vandenų transporto statistikos ribų pritaikymu (2 straipsnis);
b)
apibrėžimų pritaikymu ir papildomų apibrėžimų priėmimu (3 straipsnis);
c)
duomenų rinkimo taikymo srities pritaikymu ir priedų turiniu (4 straipsnis);
d)
duomenų perdavimo Komisijai (Eurostatui) tvarka, įskaitant keitimosi duomenimis standartus (5 straipsnis);
e)
Komisijos (Eurostato) rezultatų platinimo tvarka (6 straipsnis);
f)
metodologinių reikalavimų ir kriterijų rengimu ir skelbimu (7 straipsnis).
10 straipsnis
Komiteto procedūra
1. Komisijai padeda Statistikos programų komitetas, įsteigtas Sprendimo 89/382/EEB, Euratomas 1 straipsniu.
2. Darant nuorodą į šį straipsnį, taikomi Sprendimo 1999/468/EB 5 ir 7 straipsniai, atsižvelgiant į minėto sprendimo 8 straipsnio nuostatas.
Sprendimo 1999/468/EB 5 straipsnio 6 dalyje nustatytas laikotarpis yra trys mėnesiai.
3. Komitetas priima savo darbo tvarkos taisykles.
11 straipsnis
Pereinamosios nuostatos ir panaikinimas
1. Valstybės narės 2006 m. statistinius rezultatus pateikia pagal Direktyvą 80/1119/EEB.
2. Direktyva 80/1119/EEB panaikinama nuo 2007 m. sausio 1 d.
12 straipsnis
Įsigaliojimas
Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Strasbūre, 2006 m. rugsėjo 6 d.